Robert Wood (antikvar)

Robert Wood (født 1717 i Riverstown i County Sligo i Irland, død 9. september 1771 i Wandsworth) var en britisk reisende og politiker i det britiske underhuset.

Liv og virke

Bakgrunn 
Robert Wood var sønn av den anglikanske presten James Wood fra Summerhill i County Meath og ble utdannet ved Glasgow University (1732) og Middle Temple (1736).

Reise- og forskervirksomhet 
Wood reiste fra 1750 til 1753 sammen med James Dawkins (1722–1757) og John Bouverie, fra Roma og Napoli inn i og rundt om i Det osmanske rike, særlig i Hellas, de egeiske øyer, langs Svartehavet, Lilleasia, Syria, Palestina og Egypt. De forsøkte å finne frem til de stedene som omtales hos antikke forfattere som for eksempel Homer og dokumentere dem med nytegnede kart. Og de kjøpte antikviteter og gamle håndskrifter som de ville ta med seg hjem til Storbritannia.

Med Antoine Desgodetz' metodikk som forbilde, målte de opp oldtidsruinene i Palmyra og Baalbek, og fikk den italienske arkitekten Giovanni Battista Borra til å tegne dem opp. Dette ble offentliggjort i forseggjorte billedtavleverker i henholdsvis 1753 og 1757, parallelt i engelske og franske utgaver.

Disse verker er blant de første systematiske publikasjoner om antikkens arkitektur utenfor Italia og fikk stor innflytelse på klassisistisk arkitektur både i Storbritannia og på det europeiske kontinentet. For eksempel benyttet Friedrich Wilhelm von Erdmannsdorff seg av motiver fra de to bindene for sine byggvwerk i Wörlitzer Park, som det stedlige slott og dets Pantheon. Heinrich Gentz brukte motiver fra Palmyra-bindet for interiørdekorasjonene i Weimarer Stadtschloss. Gentz anbefalte Woods stikkverk også for studentene ved Berliner Bauakademie, hvor han underviste.

Politisk karriere 
I 1756 ble han utnevnt til undersekretær til Secretary of State for the Southern Department, som opprinnelig varly William Pitt den eldre. Det var for Wood at Granville siterte et passende sted fra Homers Iliaden da han undertegnet Paristraktaten på sitt dødsleie i 1763 (Wood publiserte et essay om Homer i 1765, som fremholdt at sann kunnskap bare kan følge etter at man har hatt anledning til å evaluere sitt eget samfunn i sammenligning med andre). I 1764, på instruks fra statssekretær Halifax, beslagla Wood dokumentene til John Wilkes, som senere fikk skadeerstatning på £1000 for inntrengningen.

I 1761 ble Wood valgt til Member of Parliament for hertugen av Bridgewaters «pocket borough» Brackley i Northamptonshire, som han fortsatte å representere inntil sin død. Han var også Master of the Revels i Irland, og det var på et tidspunkt rykter om at han skulle bli sekretær til Lord-Lieutenant of Ireland, men embedsinnehaveren hadde motforestillinger på grunn av Woods «public and private character» og mot hans «mean birth», så dette ble det ikke noe av.

Etter sin død 9. september 1771 ble Wood begravet nær sitt hjem i Putney i en hvit sarkofag med en epitaf skrevet av Horace Walpole. Han hadde vært gift med Ann, datter av Thomas Spottowe, og de hadde fått to sønner og én datter. Sønnen Robert var også en MP.

Verker 
 Les ruines de Palmyre, autrement dite Tedmor, au desert. London (1753). UB Heidelberg
 The ruins of Palmyra; otherwise Tedmore in the desart. London (1753). UB Heidelberg
 Les Ruines de Balbec, autrement dite Heliopolis dans la Coelosyrie. London (1757).
 The ruins of Balbec, otherwise Heliopolis in Coelosyria. London (1757). UB Heidelberg
 An essay on the original genius of Homer. London (1769)

Referanser

Litteratur 
 John Summerson: Architecture in Britain 1530–1830. Pelican History of Art, 9. Auflage, Yale University Press, New Haven und London 1993, S. 380 f.
 Unpacking Ruins: Architecture from Antiquity. Katalog der Ausstellung der Central Library der University of Otago / Neuseeland, 12. September – 28. November 2002.

Eksterne lenker 
 Portrett av Allan Ramsay (1755)

Britiske forfattere
Britiske politikere
Personer fra County Sligo
Fødsler i 1717
Dødsfall i 1771